《朱通判见访病不能出以诗谢之》
宋代·王庭圭

鸣珂传响动比邻，争看题舆朱两轮。节拥兵符分半刺，道经山邑访闲人。

行春号令清如水，落笔篇章妙入神。应念穷愁病书客，经年憔悴楚江滨。

作者简介：（1080—1172）宋吉州安福人，字民瞻，号卢溪。徽宗政和八年进士。为茶陵丞，有能政。高宗绍兴中，胡铨上疏乞斩秦桧等，谪新州，庭圭独以诗送行。绍兴十九年，坐讪谤编管辰州。桧死，许自便。孝宗即位，除国子监主簿。乾道中除直敷文阁。博学兼通，工诗，尤精于《易》。有《卢溪集》、《易解》、《沧海遗珠》等。